Vaidotų geležinkelio stotis

Vaidotų geležinkelio stotis – geležinkelio stotis Vaidotuose, Vilniaus miesto pietuose. Prekinių krovinių geležinkelio mazgas. Stotis priklauso aukščiausiajai klasei, čia veikia svarbiausia šalies geležinkelio skirstymo stotis. Vaidotų geležinkelio skirstymo stotis pastatyta Vilniaus geležinkelio stoties ir Panerių geležinkelio stoties krovoms sumažinti.

Tai antrasis pagal dydį Lietuvoje krovininių vagonų paskirstymo mazgas po Radviliškio komplekso. Stotis sujungta Vilniaus–Vaidotų–Panerių žiedu. Veda dvi tarptautinės linijos – iš Ukrainos per Baranovičius ir iš Baltarusijos per Maladečiną, taip pat vietinė geležinkelio apylanka pro Nemėžį į Kyviškes. Keleiviniai traukiniai nestoja.

Istorija 

Įkurta tarybinio laikotarpio pabaigoje. Pirmasis stoties pavadinimas - Vilnius skirstomasis. 1987 m. priemiestinio traukinių eismo tvarkaraštyje nurodytos dvi poros priemiestinių traukinių, važiavusių į šią stotį iš Vilniaus per Kirtimus ir Valčiūnus. Kurį laiką stotyje buvo 3 keleivinio eismo stotelės, daugiausia skirtos geležinkelio darbuotojams:
 krovinių išskirstymo kelyno (KIK) stotelė , kur yra vienas aukščiausių krovinių skirstymo kalnelių;
 maršrutų relinės centralizacijos (MRC) stotelė;
 atvykimo-išvykimo kelynas (AIK) stotelė , kur priimami atvykstantys ir išleidžiami išvykstantys prekiniai traukiniai.

Nuo XXI a. 2-ajame dešimtmečio stotyje keleiviniai traukiniai nebestoja. 2022 m. dėl sankcijų Rusijai ir Baltarusijai stotis nukentėjo – triskart sumažėjo pravažiuojančių traukinių, teko perpus mažinti darbuotojų skaičių. 

2022 m. pradėta stoties elektrifikacija Vilniaus mazgo ir linijos iki Klaipėdos elektrifikacijos projekte.

Šaltiniai 

 Wikimapia.org:
 Vaidotų geležinkelio stočių kompleksas
 Geležinkelio stotis „Vaidotai AIK“
 Geležinkelio stotis „Vaidotai KIK“

Vilniaus geležinkelio stotys